Vermiste Anchen op Kaapse Vlakte gekry | Netwerk24
Deur Roslyn Baatjies 23 Augustus 2017 08:30
Anchen Muller was sedert Vrydag vermis. Foto: Facebook
Anchen Muller, die 13-jarige meisie van Brackenfell in Kaapstad, is Dinsdagnag in Bishop Lavis, 'n woonbuurt naby die Kaapstad-lughawe, deur die polisie gekry.
Sy was sedert Vrydagaand vermis.
Luidens 'n polisieverklaring is sy omstreeks 22:35 ongedeerd gevind.
"Sy is terug by haar gesin," lui die verklaring.
Anchen se ma, Hanlie Ferreira, het Woensdagoggend aan Netwerk24 bevestig dat Anchen gevind is, maar het verdere navrae na die plaaslike polisiekantoor verwys.
"Sy is laasnag gevind en is ongedeerd," het Ferreira bevestig.
Anchen woon saam met haar ma, tweejarige tweelingsussies en haar ma se verloofde in 'n woonstelkompleks in Vredekloof, Brackenfell.
'n Hartseer Ferreira het Dinsdag gesê haar groot vrees is dat ’n ouer man haar kind van die huis weggelok het.
Volgens Ferreira was Anchen se selfoon al sedert Saterdagoggend af, nadat sy Vrydag kort ná 19:30 laas by hul huis in Chelsea Estate in Vredekloof, Brackenfell, gesien is.
Sy het vir haar ma gesê dat die ouers van ’n maat haar gaan kom oplaai om hulle na ’n Bybelbyeenkoms by Butterfly World buite die Paarl te neem.
Anchen se selfoon is Maandag na Bishop Lavis nagespeur.
'n Ma se pleidooi
In die video hieronder het Anchen se ma Dinsdag by haar dogter gepleit om van haar te laat hoor.
Meer oor: Hanlie Ferreira | Brackenfell